62017TJ0755_RES
Lieta T‑755/17
Vācijas Federatīvā Republika
pret
Eiropas Ķimikāliju aģentūru
Vispārējās tiesas (piektā palāta) 2019. gada 20. septembra spriedums
REACH – Vielu novērtējums – Benpats – Noturība – ECHA lēmums, kurā prasīta papildu informācija – Regulas (EK) Nr. 1907/2006 51. panta 6. punkts – Apelācijas padomē celta apelācijas sūdzība – Apelācijas padomes uzdevums – Procedūra, kas balstīta uz sacīkstes principu – Pārbaudes raksturs – Pārbaudes intensitāte – Apelācijas padomes kompetence – Regulas Nr. 1907/2006 93. panta 3. punkts – Kompetences piešķiršana Savienības aģentūrām – Piešķiršanas princips – Subsidiaritātes princips – Samērīgums – Pienākums norādīt pamatojumu
Tiesību aktu tuvināšana – Ķimikāliju reģistrēšana, vērtēšana un licencēšana – REACH regula – Novērtējuma procedūra – Eiropas Ķimikāliju aģentūras (ECHA) lēmums, kurā prasīta papildu informācija vielas novērtējuma kontekstā – ECHA Apelācijas padomē celta apelācijas sūdzība – Apelācijas padomes uzdevums – Procedūra atbilstoši sacīkstes principam – Pārbaudes raksturs – Apelācijas padomes kompetence, izvērtējot pamatus nolūkā pierādīt būtisku kļūdu esamību ECHA lēmumā – Iekļaušana
(Eiropas Savienības Pamattiesību hartas 47. pants; Eiropas Parlamenta un Padomes Regulas Nr. 1907/2006 51. panta 8. punkts, 52. panta 2. punkts un 91. panta 1. punkts)
(skat. 48.–54., 56.–64., 85.–87., 108., 112., 120., 129. un 205. punktu)
Tiesību aktu tuvināšana – Ķimikāliju reģistrēšana, vērtēšana un licencēšana – REACH regula – Novērtējuma procedūra – Eiropas Ķimikāliju aģentūras (ECHA) lēmums, kurā prasīta papildu informācija vielas novērtējuma kontekstā – ECHA Apelācijas padomē celta apelācijas sūdzība – Apelācijas padomes uzdevums – Procedūra atbilstoši sacīkstes principam – Pārbaudes intensitāte – Ļoti sarežģītu zinātnisku un tehnisku faktu izvērtēšana – Tiesiskuma pārbaude, kurā vienīgi tiek izvērtētas acīmredzamas kļūdas vērtējumā – Izslēgšana
(Eiropas Parlamenta un Padomes Regula Nr. 1907/2006; Komisijas Regulas Nr. 1238/2007 1. panta 2. punkts un Regulas Nr. 771/2008 3. apsvērums un 1. panta 1. punkta otrā daļa)
(skat. 55., 192.–194. un 227. punktu)
Rezumējums
2019. gada 20. septembra spriedumā Vācija/ECHA (T‑755/17) Vispārējā tiesa lēma par Eiropas Ķimikāliju aģentūras (ECHA) Apelācijas padomes uzdevumu un kompetenci, konkrētāk, par šīs padomes veiktās pārbaudes raksturu un intensitāti pārsūdzībā, kas tajā iesniegta par ECHA lēmumu, kurā ir lūgta papildu informācija saistībā ar vielas “benpat” novērtēšanu, piemērojot Regulu Nr. 1907/2006 (
1
).
Pēc tam, kad ECHA bija pieņēmusi lēmumu, lūdzot papildu informāciju no sabiedrībām, kas bija reģistrējušas benpatu ECHA, pēdējās minētās to apstrīdēja šīs aģentūras Apelācijas padomē, tā rezultātā strīdīgais lēmums tika daļēji atcelts. Ar savu prasību Vispārējā tiesā Vācijas Federatīvā Republika lūdz atcelt ECHA Apelācijas padomes lēmumu, būtībā pamatojoties uz minētās Apelācijas padomes kompetences neesamību lemt par pamatiem, kuru nolūks ir pierādīt būtisku kļūdu esamību ECHA lēmumā. Tā kā dalībvalsts‑prasītājas argumentus nevarēja apmierināt, Vispārējā tiesa daļēji noraidīja prasību, nospriežot, ka ECHA Apelācijas padome ir kompetenta izvērtēt šādus pamatus.
Pirmkārt, Vispārējā tiesa, īpaši ņemot vērā to, ka minētās Apelācijas padomes locekļi tiek iecelti, pamatojoties uz to pieredzi un juridiskajām un zinātniskajām kompetencēm, atgādināja, ka šai padomei ir nepieciešamā ekspertīze, lai tā pati varētu vērtēt zinātniska rakstura apstākļus, un ka šīs ekspertīzes nolūks ir nodrošināt, lai tiktu veikta gan juridisko, gan tehnisko aspektu līdzsvarota vērtēšana. Otrkārt, Vispārējā tiesa norādīja, ka ne Regulā Nr. 1907/2006, ne Regulā Nr. 771/2008 (
2
) nav paredzēti īpaši noteikumi saistībā ar prasībām par lēmumiem par vielu izvērtējumu.
Treškārt, Vispārējā tiesa uzskata, ka iespējas Apelācijas padomē iesniegt apelāciju par ECHA lēmumu mērķis liecina par labu nostājai, saskaņā ar kuru minētajai padomei ir kompetence izvērtēt pamatus nolūkā pierādīt būtisku kļūdu esamību šādā lēmumā. Faktiski Vispārējā tiesa uzskata, ka, tā kā ECHA Apelācijas padomes veiktās pārbaudes intensitāte ir lielāka par Savienības tiesas veikto pārbaudi, minētās padomes kompetence nav ierobežota vienīgi ar acīmredzamu kļūdu esamības pārbaudi, bet gan tajā ietilpst arī lēmuma, kurā lūgta papildu informācija, tehnisku aspektu pārbaude. Turklāt ECHA Apelācijas padomes kompetences ierobežošanas sekas būtu tādas, ka minētā padome nevarētu pilnībā nodrošināt savas funkcijas – ierobežot strīdus Savienības tiesā, vienlaicīgi nodrošinot tiesības uz efektīvu tiesību aizsardzību, un tas būtu pretrunā apsvērumiem, uz kuru pamata ir ieviesti noteikumi par apelāciju pieļaušanu tādās lietās, kurās jau ir veikta dubultpārbaude, proti, sākotnēji to veicot minētajai padomei un vēlāk – Vispārējai tiesai (
3
).
Ceturtkārt un visbeidzot, Vispārējā tiesa uzskata, ka ECHA Apelācijas padomes ierobežotā kompetence nevar nodrošināt efektīvu tiesību aizsardzību Eiropas Savienības Pamattiesību hartas 47. panta pirmās daļas izpratnē. Atgādinājusi, ka Apelācijas padome procedūrā atbilstoši sacīkstes principam vienīgi izvērtē, vai tajā norādītie argumenti var pierādīt kļūdas esamību strīdīgajā lēmumā, Vispārējā tiesa uzskata, ka gadījumā, ja šī kompetence tiktu ierobežota, pamatus saistībā ar būtisku kļūdu esamību ECHA lēmumā nevarētu lietderīgi norādīt prasībā, kas par minētās padomes lēmumu tiktu celta Vispārējā tiesā. Turklāt Apelācijas padomes ierobežotas kompetences nostājas sekas būtu tādas, ka šajā padomē tiktu iesniegtas bezjēdzīgas apelācijas, ciktāl prasītājam, kurš vēlētos panākt ECHA lēmuma atcelšanu vienīgi tādu iemeslu dēļ, kas ir saistīti ar būtiskām kļūdām šajā lēmumā, būtu jāvēršas minētajā Apelācijas padomē, lai gan šāda apelācija līdzīgā gadījumā būtu sistemātiski lemta noraidīšanai.
(
1
)	Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV 2006, L 396, 1. lpp.; labojumi – OV 2007, L 136, 3. lpp.).
(
2
)	Komisijas Regula (EK) Nr. 771/2008 (2008. gada 1. augusts), ar ko nosaka Eiropas Ķimikāliju aģentūras Apelācijas padomes organizācijas un procedūras noteikumus (OV 2008, L 206, 5. lpp.).
(
3
)	Eiropas Parlamenta un Padomes Regula (ES, Euratom) 2019/629 (2019. gada 17. aprīlis), ar ko groza 3. protokolu par Eiropas Savienības Tiesas statūtiem (OV 2019, L 111, 1. lpp.).